**HRVATSKA REGULATORNA AGENCIJA ZA MREŽNE DJELATNOSTI**

**PRIJEDLOG**

**PRAVILNIKA O IZMJENAMA I DOPUNAMA PRAVILNIKA O OBAVLJANJU UNIVERZALNE USLUGE**

**Zagreb, listopad 2020.**

**I. OSNOVA ZA DONOŠENJE PRAVILNIKA**

Člankom 8. stavak 1. točke 1. i 11., člankom 15. stavak 6. te člankom 53. stavak 4. Zakona o poštanskim uslugama (NN br. 144/12, 153/13, 78/15 i 110/19, dalje: ZPU) propisana je ovlast Hrvatske regulatorne agencije za mrežne djelatnosti (dalje: HAKOM) za donošenje Pravilnika o obavljanju univerzalne usluge (NN br. 41/13).

**II. OCJENA STANJA I OBRAZLOŽENJE IZMJENA**

Odredbama članka 15. stavak 6. te članka 53. stavak 4. ZPU-a propisano je da HAKOM kao nacionalna regulatorna agencija za područje poštanskih usluga donosi Pravilnik o obavljanju univerzalne usluge. Nakon uvida u višegodišnje tržišne pokazatelja korištenja usluge pristupa poštanskoj mreži izrađen je prijedlog izmjena i dopuna Pravilnika o obavljanju univerzalne usluge u dijelu kojim je definiran pristup poštanskoj mreži davatelja univerzalne usluge i u kojem su redefinirane postojeće pristupne točke kao i modeli odnosno način korištenja pristupnih točaka, izmijenjen je postojeći model određivanja cijena za pristup poštanskoj mreži te su izmijenjeni i dopunjeni ostali uvjeti korištenja pristupa mreži s ciljem daljnjeg i konkretnijeg otvaranja ovog segmenta tržišta poštanskih usluga.

Osim navedenog u tekstu izmjena i dopuna Pravilnika o obavljanju univerzalne usluge dodane su i odredbe o primjeni rokova uručenja poštanskih pošiljaka iz područja univerzalne usluge.

Tako se u članku 2. Pravilnika dodaje definicija pojma „rok uručenja poštanskih pošiljaka“, dok se u članku 8. Pravilnika obvezuje davatelj univerzalne usluge da u svojim Općim uvjetima propiše i primjenjuje rokove uručenja poštanskih pošiljaka na način kako je to određeno člankom 40. Zakona o poštanskim uslugama.

U članku 22. Pravilnika redefinirane su dosadašnje pristupne točke pristupa poštanskoj mreži na način da se pristup mora omogućiti u najmanje 20 poštanskih ureda ili sortirnica u sjedištima jedinica lokalne/regionalne samouprave; redefiniran je način predaje pošiljaka na razvrstano i ne razvrstano te lokalno/nacionalno (unutarnji promet) i međunarodni poštanski promet.

Nadalje, u članku 23. Pravilnika redefiniran je pojam pristupa poštanskoj mreži u pristupnim točkama, propisana je obveza davatelju pristupa da u pristupu poštanskoj mreži mora omogućiti korištenje dopunskih usluga koje se koriste uz univerzalnu uslugu te je propisana obveza davatelju pristupa da HAKOM-u 15 dana prije primjene dostavi uvjete pristupa poštanskoj mreži.

U članku 25. Pravilnika propisana su načela i način određivanja cijena pristupa poštanskoj mreži, promijenjen je uvjet minimalne količina pošiljaka za pristup poštanskoj mreži kao i obveza davatelja pristupa da HAKOM-u 15 dana prije primjene dostavi cijene pristupa poštanskoj mreži.

U članku 28. Pravilnika propisana je obveza davatelja pristupa da nakon početka primjene Ugovora o pristupu poštanskoj mreži isti dostavi HAKOM-u.

Druge izmjene i dopune Pravilnika o obavljanju univerzalne usluge odnose se na nomotehničko odnosno terminološko usklađivanje odredbi Pravilnika s odredbama ZPU-a.

**III. TEKST NACRTA PRIJEDLOGA PRAVILNIKA**

Prilaže se tekst prijedloga Pravilnika o izmjenama i dopunama Pravilnika o obavljanju univerzalne usluge.